ХъубяхIрумала байрам - Районные новости - Новости - «КАЛА-КОРЕЙШ МЕДИА" КАЛА-КОРЕЙШ МЕДИА\n02.04.2021 16:02 Пятница\nГьар-урла гIядатуни деткайхъули сари бикIутачил ну гьеч кьабулли ахIенра. СенахIенну, нушала районна шимазир илди мурталра дузахъули сари.\nИлдазибад ца саби хъубяхIрумала байрам, сабира биштIатасра халатасра цаван дигахъуси.\nХIебли ишдуслизир дакIудирути ванадешла азгъиндешличи разиагарти Дахадаевла районна шимала шанти минала бегIтала дурхъати гIядатунас мартицун ахIенну, ванза бузахънила ва мицIираг адилкьнила шайчибра бурибтира саби.\nИлис бикьридеш дирули, ишдусра Дахадаевла районна Трисанчила шилизир, гьар дус кьяйда цаибил гъаршла байрам дураберкIиб.\nХIебла лишанти чедаэс шанти бахъхIи хIертири: гьачам дяхIили урзули, гьачам маркали, ахирра садаиб хIеб. Ванадеш къунзбухъун дубурти ва авлахъуникад.\nБайрамличир районна лерилра шимала бурганира учреждениеби-организациябала жавабла хIянчизартанира бутIакьяндеш дариб.\nШантани хIядурдарилри гьарушла хъабнира бизити хурегунира. Алавти шимазибадра бакIилри бахъал гIяхIли.\nАвлахъличиб хъубяхIрумала байрам бехIбихьайчи гIяхIлас разили ва шадли гьунибаиб культурала Юртла зирнявчиби ва Трисанчила урга даражала школала ученикуни ва педколлектив.\nТрисанчила шила дублабси майдайчир демжур далай делхъ. Балбуц устадешличил бузахъулри тямада Трисанчила урга даражала школала завуч Аскандар ХIяпизовли.\nИлини бегI гьалаб гъай далай-делхъла устнази бедиб ва ПатIимат Меджидовани балбуц сунела жагаси тIамаличил далай зайбухъахъун.\nГIур гъай бедиб «Дахадаевла район» муниципальный цалабяхъла бекI Жаруллагь ГIямаровлизи. Илкьяйдали бакIибти гIяхIлазира гъай бедиб. Илдани мубаракла дугьби дуриб, маза-мас, хъуми, гIямру дерхъахъес балга-дугIя ва дезни дариб.\nДалайчиби Шарип ХIусейновли, Арсен ХIясановли, ХIямид Рабазановли ва цархIилтани жагати далуйти зайдухъахъун.\nМиллатла палтарличил бегIбиубти школала бучIантани жагати делхъ чедаахъиб. Шила жамигIятли ва бакIибти унра шимала халкьли эркинти кьумурти-алав разили замана дураберкIиб.\nЦалабикибтас дебали гIяхIдизур шила халакабаибти адамти ХIяжиев ХIябибли ва Амирбеков Кьурбай дурибти балгни ва делчIунти гьар-урла далуйти.\nШадлихъ даимбарес авлахъличи дурабухъун ва цаибил гъарш каахъес хIурматла хъубзара СалихIов Амирарсланничи ва Ибрагьимов Разакьличи хъарбариб. БегI гьалаб илини каиб гъарш, гIергъити биалли — илала зилантани. АнкIи дегIун, балга-дугIя делчIун.\nЦаибил гъарш каэс урибси хъубзара Амирарсланни, дуразла тIели буцайчи хIерли кайибси Разакьли унци гьардуциб ва «Гьу — гьария!» иб. Гьели велгIес вехIихьибси шанти-ургав асилси бузерила адам сайливан урусири ил.\nХъубзурани чула асилси хIянчи бехIбихьибмад, илдачи, гIергъибикили, кьадуба иртути жагьилтала ва ургарти гIямрула адамтала кьукья халаси разидешлизибри.\nИлис гIергъи дехIдихьиб хIязла абзани: уршби-рурсбала гьарахъдешличи дуцI, шимала бургала ва СПК-бала руководительтани гьая зузбарни, гира иргьни, мурул адамтала някъбала цIакь чебаахъни ва дахъал цархIилтира.\nГIядат хIясибли дурхIнас хIулега-кьуцIри дубурличирад гердатур, ва цалабикибтас дутIиб.\n— Нушала балбуц гIеббуцибти ва иличир бутIякьяндеш дирути лебтасалра уркIи-уркIилабадси баркалла. Балулра, ишбархIи нушачи районна лебилра-сера шимала бурги ва райадминистрацияла бахъалтигъунти хIянчизарти бакIили саби. Илди лебтасалра уркIи-уркIилабадси баркалла, викIи СПК-ла председатель ГIябдурашид БяхIмудов.\nАхирличир абзаназиб чедибикибтас савгъатуни, жузи, дусби ва арцла шабагъатуни дедиб. Байрам разиси аги-хIяйчиб таманбиуб.\nБалбуцла жигарла бутIакьянчиби ва спортла абзаназиб чедибикибти ХIурматла Грамотабачил ва арцла премиябачил шабагъатлабирниличила багьахъур. Трисанчилантала хъубяхIрумала шадлихъли хъумхIертести гьанбикуни калахъун лебтасалра.\nДерхъаб хIушала хъуми, маза-мас ва гIямру.